Kriteria vasgestel vir Superrugby-besluitDaar is Dinsdag besluit op die kriteria wat sal bepaal watter vier Suid-Afrikaanse franchise’e bly en watter twee aanstaande jaar nie meer deel van die Superreeks sal uitmaak nie. SA Rugby het in ŉ mediaverklaring bekend gemaak dat die ses uitvoerende hoofde van die Suid-Afrikaanse franchise’e en vier lede van SA Rugby besluit het op die volgende hoofkriteria: die finansiële en ekonomiese volhoubaarheid van ŉ franchise; die volhoubaarheid van ŉ franchise se ondersteunersbasis; die span se vertonings; die stadion; en ook die stadiongeriewe. Hierdie kriteria is daarna verder verfyn en in sub-kriteria onderverdeel wat egter nie in die verklaring bekend gemaak is nie. Daar is glo ook riglyne vir die meting van die kriteria vasgestel. SA Rugby sal nou na aanleiding van die kriteria toepaslike inligting versamel en saamvoeg om tot ŉ gevolgtrekking te kom wat in die eerste plek aan die franchisekomitee voorgelê sal word. Daarna sal dit aan die uitvoerende bestuur van SA Rugby en dan aan die hoofraad van SA Rugby vir goedkeuring voorgelê word. Die president Mark Alexander, sy adjunk Francois Davids, die visepresident James Stoffberg en die uitvoerende hoof Jurie Roux was die vier verteenwoordigers van SA Rugby. Die franchisekomitee sal oor die volgende twee tot drie weke weer bymekaarkom.